Y Portread o Wragedd yn Efengyl Luc

1. Rhagarweiniad

Disgrifir Efengyl Luc yn aml fel efengyl y rhai sy’n llechian yng nghysgodion cymdeithas (gweler 4:16-30).  Portreadir nifer o wragedd (42 o adrannau), a llawer ohonynt i’w gweld yn ffynhonnell Luc yn unig (23 o adrannau). Ceir llawer o gyfeiriadau at y weddw - yr almanah (2:37; 4:25-26; 7:12; 18:3; 20:47; 21:2-3). Mae Luc yn ceisio amddiffyn ac 
annog gwragedd: y bechadures edifeiriol a’r Pharisead (7:36-50), y wraig gloff yn derbyn y teitl ‘merch Abraham’ fel arwydd o’i hurddas (13:16).


Sylwer hefyd ar y defnydd o’r syniad o gyplu (am restr cyflawn o’r parau, gweler T.K. Seim, “Luke”, 729-731): mae un fersiwn o’r ddameg/naratif yn cyfeirio at ddyn a’r llall yn cyfeirio at wraig. Mae dyn yn hau hedyn mwstard a gwraig yn cymryd lefain i bobi bara (13:18-21Q); mae dyn yn chwilio am ddafad goll a gwraig yn chwilio am ddarn arian 
coll (15:4-10). Cymharer hefyd y gwyrthiau iachau: unig fab y weddw ac unig ferch Jairus (7:12; 8:42).

2. Ffynhonnell L

Rhannau o hanesion y geni (Luc 1-2); cyfodi mab y weddw yn Nain (7:12-17); y bechadures yn eneinio traed Iesu (7:36-50); gwragedd Galilea yn canlyn Iesu (8:1-3); Martha a Mair (10:38-42); gwraig yn gweiddi yn y dyrfa (11:27-28); gwraig a ddisgrifir fel ‘merch Abraham’ (13:10-17); dameg y wraig yn glanhau (15:8-10); dameg y weddw (18:1-8); merched Jerwsalem (23:27-32); y gwragedd wrth y groes (23:49); y gwragedd yn paratoi peraroglau (23:56).


3. Hanesion Allweddol



3.1 Mair ac Elisabeth yn Hanesion y Geni Elizabeth a Mair yw’r cyntaf i dderbyn y 
newyddion am enedigaeth Iesu. Mae Elisabeth yn wraig ddiffrwyth a wneir yn ffrwythlon 
gan Dduw; mae hi’n gweithredu fel math o broffwyd ac yn clodfori Mair (1:42: 
‘Bendigedig wyt ti ymhlith gwragedd, a bendigedig yw ffrwyth dy groth’). Mae Mair yn 
cyfathrebu yn uniongyrchol â’r angel Gabriel, ac fe’i portreadir fel y credadun delfrydol 
(1:38: ‘Dyma lawforwyn yr Arglwydd; bydded i mi yn ôl dy air di’; cymh. hefyd ad. 47-
49). Hi yw’r unig wraig sy’n cyhoeddi araith gyflawn (y Magnificat) - cân o waredigaeth 
sy’n clodfori Duw am ei weithredoedd achubol (cymh. I Sam. 2:1-10). Felly mae Elisabeth 
a Mair yn esiamplau o wragedd isel sy’n cael eu dyrchafu gan Dduw wrth i bopeth gael ei 
droi wyneb i waered gyda dyfodiad Iesu. Mae Anna, fel Simeon, yn cynrychioli’r hen 
drefn; pwysleisir ei bod hi’n weddw a’i bod hi’n ymprydio ac yn gweddio’n barhaus yn y 
Deml: ‘A’r awr honno safodd hi gerllaw a moli Duw a llefaru am y plentyn wrth bawb 
oedd yn disgwyl rhyddhad Jerwsalem’ (2:38).

3.2 Y Butain Edifeiriol (7:36-50) Ceir hanes gwraig yn eneinio Iesu yn y pedair efengyl (Marc 14:3-9; Math. 26:6-13; Ioan 12:1-18; Luc 7:36-50). Gwraig bechadurus (putain) sy’n eneinio Iesu yn ystod ei weinidogaeth yng Ngalilea yng nghartref Simon y Pharisead. Marc/Mathew: mae hi’n dod ag ennaint drudfawr ac yn ei dywallt ar ben Iesu (cymh. I Sam. 15:1; 16:13). Yn ôl Luc mae hi’n gwlychu traed Iesu â’i dagrau, yn eu 
sychu â’i gwallt, yn cusanu ei draed a’u heneinio ag ennaint. Mae cymeriadau gwrywaidd y fersiynau eraill yn beirniadu’r ffaith ei bod wedi gwastraffu’r ennaint, tra bod Iesu’n datgan ei bod hi wedi eneinio ei gorff ar gyfer ei gladdu (gweithred broffwydol). Ond mae Luc yn canolbwyntio ar ei gormodedd emosiynol. Dywed Simon y Pharisead: ‘Pechadures yw hi’ (7:39). Ond fe ddywed Iesu bod ei gweithred yn fynegiant o’i chariad: ‘Y mae ei phechodau, er cynifer ydynt, wedi eu maddau; oherwydd ei mae ei chariad yn fawr’ (7:47). Mae rhai yn honni fod Luc wedi hepgor swyddogaeth broffwydol y wraig hon drwy dorri’r cysylltiad â marwolaeth Iesu (ond efallai mai digwyddiad gwahanol sydd gan Luc mewn golwg).

3.3 Gwragedd Galilea (8:1-3) ‘Wedi hynny bu ef yn teithio trwy dref a phentref gan 
bregethu a chyhoeddi’r newydd da am deyrnas Dduw. Yr oedd y Deuddeg gydag ef, 
ynghyd â rhai gwragedd oedd wedi eu hiachau oddi wrth ysbrydion drwg ac afiechydon: 
Mair a elwid Magdalen, yr un yr oedd saith gythraul wedi dod allan ohoni; Joanna gwraig 
Chwsa, goruchwyliwr Herod; Swsanna, a llawer eraill; yr oedd y rhain yn gweini arnynt 
o’u hadnoddau eu hunain’.  


i) Sut y gallent deithio yn y fath fodd? Ai gwragedd rhai o’r disgyblion oeddent neu 
weddwon o bosibl?


ii) Beth oedd eu hunion swyddogaeth? Fe ymddengys yr un ferf (diakoneô ) yn Marc 
15:40-41 lle dywedir bod y gwragedd wedi gweini ar Iesu (ef yn unig). Ond dywed Luc eu bod yn gweini arnynt hwy (y grwp i gyd), sy’n awgrymu eu bod yn gweini ar, ac yn cefnogi’r, disgyblion gwrywaidd. Pa fath o waith? Paratoi bwyd ag ati (er y defnyddir y 
gair diakonia am wasanaeth eucharistaidd yn Rhuf. 11:13; I Cor. 12:5; Actau 6:1, 4). Dywed nifer mai gwragedd cyfoethog oeddynt (‘benefactors’) oedd yn gofalu am anghenion materol Iesu a’i ddisgyblion (ceir cyfeiriadau at wragedd cyfoethog yn Actau 3:50; 15:24; 17:4, 12; 25:13). Efallai bod Luc yn adlewyrchu sefyllfa yn ei gyfnod ei hun, sef gwragedd gyfoethog o ddiwylliant Groeg a Rhufain (yr oedd cyfraith Rhufain yn caniatau i wragedd etifeddu tir ac eiddo).

3.4 Mair a Martha (10:38-42) Yr oedd Martha ‘mewn dryswch oherwydd yr holl waith gweini (diakonia)’ (ad. 40), tra bod ei chwaer Mair yn eistedd wrth draed Iesu ac yn gwrando arno’n dysgu. Dywed Martha wrth Iesu: ‘Arglwydd, a wyt ti heb hidio dim fod fy chwaer wedi fy ngadael i weini ar fy mhen fy hun? (v. 40). Mae Iesu’n ei cheryddu: ‘Martha, Martha, yr wyt yn pryderu ac yn trafferthu am lawer o bethau, ond un peth sy’n angenrheidiol. Y mae Mair wedi dewis y rhan orau, ac nis dygir oddi arni’ (ad. 41-42). 

A yw Iesu yma yn ymateb i’r ffaith nad oedd gwragedd Iddewig yn cael dysgu’r Torah? Dyma yw safbwynt Ben Witherington, sy’n dadlau na allai dyn fod ar ei ben ei hun â dwy wraig fel hyn (a yw Iesu ar ei ben ei hun?) ac er y gallai gwragedd Iddewig astudio yn eu cartrefi yr oedd yn anarferol iawn i rabbi fynd i dy gwraig a’i dysgu yno. Peth anghyffredin hefyd oedd i Martha fod yn gweini ar Iesu. Yn ôl Witherington, y mae’r ddwy chwaer yn ymateb mewn modd sy’n symbol o’r waredigaeth a ddaw i’w rhan trwy ddysgeidiaeth Iesu. Ond nid yw Witherington yn dyfynnu unrhyw ffynonellau Iddwig i gefnogi ei safbwynt.


Dehongliad gwahanol iawn a gynigir gan E. Schüssler Fiorenza (But She Said, 1992, 51-
76). Mae Martha a Mair yn cynrychioli dau fath o weithgrawch: mae Martha yn pregethu’r 
gair o fewn y gymuned, tra bod Mair yn gwrando’n dawel ar ddysgeidiaeth Iesu. Mae Iesu 
yn gwrthod y cyfle i hyrwyddo cydraddoldeb rhyngddo â Martha hyderus, gan ffafrio 
swyddogaeth Mair. Ond a yw Martha mewn gwirionedd yn symbol yma o bregethu’r gair 
(nid dyma yw ystyr y gair diakoneô yn y cyswllt hwn).

 Mae Adele Reinhartz yn canolbwyntio ar y syniad o weini a gwrando ar Iesu fel symbolau o ffydd a bod yn ddisgybl i Iesu (cymh. 10:8). Paham mae Iesu felly yn ceryddu Martha? Ni ddylai gofal am anghenion materol fod yn bwysicach na gwrando ar eiriau Iesu: ‘While service to others is important, hearing the word for oneself is the essential ingredient of discipleship’ (208). Adleisir hyn yn 11:28: ‘Gwyn eu byd y rhai sy’n clywed gair Duw ac yn ei gadw’. Mae gwir ddisgyblion yn canolbwyntio ar Iesu; nid yw’r adran hon yn delio’n uniongyrchol â statws merched. Ond sylwer nad oes unrhyw awgrym yn yr adran hon fod galwad ar Mair i gyhoeddi’r hyn a glyw i eraill; disgybl sy’n derbyn neges Iesu yn unig yw hi yma.

3.5 Y Gwragedd wrth y Groes a’r Bedd Gwag (23:49; 24:1-2) Dywed Luc fod ‘ei holl gyfeillion, ynghyd â’r gwragedd oedd wedi ei ddilyn ef o Galilea, yn sefyll yn y pellter ac yn gweld y pethau hyn’ (23:49). Nid yw Luc (yn wahanol i Marc) yn eu henwi nac yn sôn am eu gwasanaeth.


Yr un gwragedd sy’n paratoi peraroglau ac yn dychwelyd at y bedd (24:1-2): ‘Pam yr 
ydych yn ceisio ymhlith y meirw yr hwn sy’n fyw? Nid yw ef yma; y mae wedi ei gyfodi. Cofiwch fel y llefarodd wrthych tra oedd yng Ngalilea, gan ddweud bod yn rhaid i Fab y Dyn gael ei draddodi i ddwylo dynion pechadurus, a’i groeshoelio, a’r trydydd dydd atgyfodi’ (ad. 5-7). Nid yw’r gwragedd yn derbyn comisiwn i ddweud wrth y disgyblion (yn wahanol i’r traddodiadau eraill), ond fe’u hatgoffir o eiriau Iesu. Yr oeddent ymhlith y rhai a fu’n ei ganlyn yng Ngalilea (8:1-3) a gelwir arnynt yn awr i gadw ei air (cymh. 11:28). 


Ond mae’r gwragedd yn dweud wrth y disgyblion; hwy yw’r cyntaf i glywed y newyddion 
am yr atgyfodiad. Ond ‘lol oedd eu hanesion’ yn nhyb y disgyblion gwrywaidd (heblaw 
Pedr) (24:11); mae tystiolaeth y dynion yn seiliedig ar eu profiadau o’r Iesu atgyfodedig


Mae’r gwragedd yn dystion dibynadwy, ond nid yw’r dynion yn eu credu. Nid oes 
galwad felly ar y gwragedd i gyhoeddi ac i dysgu (gweler hefyd Llyfr yr Actau)

4. Dehongliadau Ffeministaidd o Efengyl Luc 


4.1 Jane Schaberg


Mae Jane Schaberg yn gofyn: a yw Luc mewn gwirionedd yn rhoi statws newydd i 
ferched? Ni ddylid ystyried nifer y gwragedd a enwir yn unig, ond hefyd eu swyddogaeth 
a’u gweithgarwch o fewn y naratif. ‘Luke portrays them as models of subordinate service, 
excluded from the power centre of the movement and from significant responsibilities’
(t. 275).


Mae Luc fel petai’n argyhoeddi ei ddarllenwyr bod Duw wedi ordeinio swyddogaeth 
wahanol i ddynion a gwragedd; mae gwragedd yn cael eu cynnwys, ond mae hefyd fel 
petaent yn cael eu cadw ar wahân. Maent i gyd yn rhan o’r un gymuned, ond mae 
gwragedd a dynion yn ffurfio grwpiau gwahanol o fewn y gymuned honno (grwpiau o 
wragedd yn cael eu henwi yn 8:2f.; 24:10).


Ond beth a ddywed ysgolheigion ffeministaidd am swyddogaeth gwragedd o fewn 
Efengyl Luc? Yn ôl Schaberg, fe’u portreadir fel rhai sy’n gweini ar ddynion a gofalu 
amdanynt: ‘as prayerful, quiet, grateful women, supportive of male leadership, forgoing 
the prophetic ministry’ (t. 275). Nid yw Luc yn cyfeirio at wragedd fel disgyblion nac 
apostolion. Mae Luc 18:29 yn ychwanegu’r term ‘gwraig’ pan fo’n sôn am gost bod yn 
ddisgybl i Iesu: ‘nad oes neb a adawodd dy neu wraig... er mwyn teyrnas Dduw’, gan 
gymryd yn ganiataol mai dynion yn unig sy’n ddisgyblion i Iesu (18:28-30). Cysylltir 
gwragedd yn bennaf â’r cartref (1:26-28, 40-56; 15:8-10) a’u prif swyddogaeth yw 
gwrando a dysgu’n dawel. Dim ond dynion sy’n cael eu harfogi â’r Ysbryd i lefaru a 
phregethu (9:1-6; 10:1-16; 24:47-49).

Cred Schaberg fod hyn yn adlewyrchu cyd-destun Rhufeinig y gymuned y perthynai Luc iddi, oherwydd nid oedd gwragedd cyfoethog yn cael gwneud penderfyniadau na bod yn arweinwyr:: ‘Women are included in Jesus’ entourage and table community, but not as the equals of men.... Women are models of ‘listening to the word’, but their prayer and study, unlike that of Jesus or of other male characters, does not lead beyond itself to decisive action or to their being recognized as teachers in their own right’ (t. 291). Unwaith yr ydym yn cydnabod fod y traddodiad hwn yn amwys, mae’r darllenydd yn derbyn rhyddid wrth ddarllen y testun - rhyddid i ymateb ac ateb yn ôl. Mae’r alwad mewn 
cyd-destun cyfoes ar wragedd i feirniadu strategaeth Luc.


4.2 Turid Karlsen Seim

Mae Seim yn fwy cymhedrol yn ei dadansoddiad o’r dystiolaeth; rhybuddia hi na ddylid 
darllen Luc yn nhermau gelyniaeth yr awdur nac ychwaith yn nhermau ei neges gadarnhaol 
ynghylch gwragedd. ‘This gospel cannot be reduced either to a feminst treasure chamber or 
to a chamber of horrors for women’s theology’ (The Double Message, 249). Dywed hi mai 
neges ddeublyg a gyhoedda Luc. Mae ei hanesion, ar y naill law, yn hyrwyddo’r 
strwythurau hynny sy’n peri i wragedd fod yn fud, tra mai dynion a bortreadir fel 
arweinwyr. Ond mae traddodiadau eraill, ar y llaw arall, yn tynnu sylw at bwysigrwydd 
gwragedd fel disgyblion yn ystod bywyd, marwolaeth ac atgyfodiad Iesu. ‘The women are 
brought to silence, but at the same time they continue to speak through the story. There is 
an ironic twist to the double message: the women from Galilee were indeed capable and 
qualified, but the men suspected and rejected them’ (“Luke”, 761).

5. Luc a Thystiolaeth Llyfr yr Actau 


Ychydig iawn o wragedd a enwir yn Llyfr yr Actau; ai perspectif Luc sy’n gyfrifol am 
hyn? Mae gwragedd yn llefaru 15 o weithiau yn yr Efengyl, ond 5 o weithiau yn unig yn 
Llyfr yr Actau. Mae Priscila yn cael ei phortreadu fel un o’r cenhadon (18:18) ac fe athro 
(18:26), ond prif swyddogaeth gwragedd yn Llyfr yr Actau yw bod yn famau o fewn y 
gymuned - gan rannu eu cyfoeth er mwyn darparu lloches a gofal i gredinwyr. Derbyn 
dysgeidiaeth a phregethu’r apostolion a wna gwragedd ar y cyfan.

